Den 1. marts stoppede staten med at betale for transporten af familiesammenførte flygtninge.

Lige siden er det frivillige netværk Venligboerne stødt på flere og flere flygtninge, der ikke har råd til at få deres familier til Danmark.

Det får Venligboerne til at forsøge at lave en fond, hvor flygtninge kan søge om penge til transporten af familiesammenførte flygtninge, forklarer medstifter Mads Nygaard.

- Det gør vi ud fra en betragtning om, at de her mennesker har oplevet nok, siger han.

De nyeste tal fra Udlændingestyrelsen viser, at 1100 flygtninge fik bevilget familiesammenføring i de første to måneder, efter staten stoppede med at betale transporten.

Læs også : Regeringen sparer 20 mio. på at lade flygtninge betale for transport af familiesammenførte

Venligboerne har ikke tal på, hvor mange flygtninge de har mødt med problemet, men ifølge Mads Nygaard er der mange opslag om emnet på en af gruppens Facebook-sider.

- Opslagene handler om, at familiesammenføringen er godkendt, men at den står og falder med, om vedkommende har råd til at betale flybilletterne, siger han.

På Samsø havde flygtningen Mohammad Abo Zarad ansøgt kommunen om at få dækket sine udgifter til at få sin familie fra Syrien til øen.

Det blev afvist på et byrådsmøde i går, så han må selv skaffe de 15.000 kroner, som venner og bekendte lånte ham til transporten af hans familie.

Han tror, mange flygtninge står i den samme situation som ham.